ส.อ.ท.ชี้ดีมานด์ปูนฯในประเทศเดือนต.ค.ติดลบ 1.8% หวังโครงการรัฐหนุนปี 60 ฟื้น
ส.อ.ท.ชี้ดีมานด์ปูนฯในประเทศเดือนต.ค.ติดลบ 1.8% หวังโครงการรัฐหนุนปี 60 ฟื้น
21 ธ.ค. 2559

นายเจน นำชัยศิริ ประธานสภาอุตสาหกรรมแห่งประเทศไทย (ส.อ.ท.) เปิดเผยถึงสถิติการขยายตัวของความต้องการปูนซิเมนต์ทั่วประเทศ ในเดือน ต.ค.59 อยู่ที่ -1.8% เทียบกับ ต.ค.58 แต่ดีกว่าก.ย.59 ที่ -3.4% ที่น่าสังเกตคือตั้งแต่เดือน พ.ค.59 เป็นต้นมาดัชนีนี้จะอยู่ในแดนลบมาตลอด ซึ่งในที่สุดผลรวมทั้งปีตั้งแต่เดือน ม.ค.59 เป็นต้นมายอดเริ่มติดลบจากก่อนหน้านี้ยอดสะสมยังเป็นบวกอยู่ โดย -0.1% มาที่ 28.90 ล้านตัน จาก 28.95 ล้านตันในช่วงเดียวกันของปี 58
อย่างไรก็ตามมองว่าทั้งจากโครงการเกี่ยวกับโครงสร้างพื้นฐาน เรื่องของระบบรางต่าง ๆ เรื่องของการบริหารจัดการน้ำ งบประมาณ 1 แสนล้านที่จะสร้างความเข้มแข็งให้กับกลุ่มจังหวัด โดยโครงการส่วนใหญ่มากกว่าครึ่งหนึ่งเป็นโครงการที่เกี่ยวกับโครงสร้างพื้นฐานและการบริหารจัดการน้ำ จึงคาดหวังได้ว่าเรื่องของความต้องการบริโภคปูนซิเมนต์ของไทยจะเริ่มขยับตัวสูงขึ้นตั้งแต่ปลายๆไตรมาสนี้เป็นต้นไปจนกระทั่งปีงบประมาณหน้า ซึ่งจะออกมาในเดือนมี.ค.60
“หลังเดือน มี.ค.60 ก็จะต้องติดตามดูกันอีกที่ว่ายอดการจำหน่ายปูนซิเมนต์ของไทยเป็นอย่างไร”นายเจน กล่าว
                